'Mabuza kan nog Ramaphosa se adjunk word' | Netwerk24
Deur Llewellyn Prince 23 Mei 2019 21:00
Dit is nie neusie verby vir adj.pres. David Mabuza om in pres. Cyril Ramaphosa se nuwe kabinet te dien nie, sê Lawson Naidoo, 'n grondwetkenner.
Mabuza het Woensdag onverwags sy beëdiging as LP "uitgestel". Daily Maverick het daarna berig dat daar volgens 'n uitgelekte ANC-boodskap reeds gereël word dat iemand anders sy LP-setel kry en hy kragtens die Kieswet dan eers oor 'n jaar weer in aanmerking vir 'n LP-pos kan kom.
David MabuzaFoto: DEAAN VIVIER
Naidoo, die uitvoerende sekretaris van die grondwet-waghond Casac, meen egter tensy Mabuza sy naam aan die ANC-kandidaatlys onttrek het, hy benoembaar bly as LP. "Ek is nie bewus dat hy wel sy naam onttrek het nie," sê hy.
"Die verwarring gaan oor name op die kandidaatlyste wat ingevolge die kieswet eers na 'n jaar verander kan word. Sy naam bly egter nog op die lys en daarom kan hy nog enige tyd as LP beëdig word," sê Naidoo.
Die bespiegelings loop sterk dat Mabuza oppad is na Luthuli-huis, die ANC-hoofkantoor, en dat drr. Nko­sazana Dlamini-Zuma of Naledi Pandor Ramaphosa se adjunk kan word.
Die Grondwet bepaal dat 'n adjunkpresident net uit LP's in die Nasionale Vergadering gekies kan word.
Ramaphosa sal sy kabinet Saterdag ná sy inhuldiging bekend maak.
Nonceba Mhlauli, woordvoerder van die ANC-koukus in die parlement, het gister gesê die LP-poste wat vakant geraak het weens die onttrekking van Nomvula Mokonyane, Malusi Gigaba en Baleka Mbete sal eers teen volgende week gevul word.
Oor Mabuza se LP-pos het sy gesê dit is "op ys".
Peter Attard Montalto, hoof van navorsing oor kapitaalmarkte van Intellidex, meen Mabuza speel 'n langtermyn-spel met sy oog op die ANC se 2022-verkiesingskonferensie. Voor dan wil Mabuza sy naam by die ANC se integriteitskomitee skoon kry, sê Montalto in 'n verklaring.
Met sy jongste skuif kan hy in die komende drie jaar agter die skerms in die ANC werk om sy magsbasis in Mpumalanga nasionaal uit te brei.
Theo Venter, politieke ontleder van die Noordwes-Universiteit se sakeskool, stem saam dat Mabuza se uittrede uit die parlement 'n taktiese skuif is om sy steunbasis te konsolideer om oor vyf jaar te kan meeding om ANC-president te word.
'n Ander siening volgens Venter is dat Mabuza se "politieke manipulasie" hom uiteindelik ingehaal het en dat sy politieke loopbaan sy einde bereik het. Hierdie siening word gehuldig omdat Mabuza nog aan geen skelmstreek skuldig bevind of aangekla is nie.
Venter meen Mabuza se uittrede hou op kort termyn ook meer voordele as nadele vir Ramaphosa in.
"Maar die potensiaal vir nadele op die langtermyn is baie groot," sê Venter. Mabuza het kort na sy aanstelling as adjunkpresident in Februarie verlede jaar beweringe van grootskaalse korrupsie, politieke sluipmoorde en ander misdade teen hom in sy termyn as premier van Mpumalanga as 'n smeerveldtog afgemaak.
Hy het toe enigiemand met bewyse daaroor versoek om dit by die polisie aan te meld.
Meer oor: Pres. Cyril Ramaphosa | Adjunkpresident | Nuwe Kabinet | David Mabuza | Kabinetsamestelling | Politiek